በኢንቨስትመንት ለሚሠማሩ የውጭ  ባለሃብቶች መንግሥት በሙሉ አቅሙ ድጋፍ ያደርጋል – ዶክተር ሙላቱ ተሾመ
የኢንቨስትመንት ፍላጎት ያላቸው የውጭ ባለሃብቶች መንግስት በሙሉ አቅሙ ድጋፍ ያደርጋል ሲሉ ፕሬዝደንት ዶክተር ሙላቱ ተሾመ ተናግረዋል፡፡ፕሬዝደንቱ ይህን ያሉት ከፖላንዱ አቻቸው አንድሬ ሴባስቲያን ዱዳ ጋር በኢትዮ-ፖሊሽ የንግድ ግኙነት ዙሪያ በመከሩበት ወቅት ነው፡፡ፕሬዚዳንት ዱዳ የፖላንድ ባለሃብቶች በኢትዮጵያ በኢንቨስትመንት ዘርፎች ለመሠማራት ፍላጎት እንዳላቸው ተናግረዋል፡፡በኢትዮጵያ ያለው ምቹ ሁኔታም ሁለቱ አገራት በንግድ፣ ኢንቨስትመንት እና ቱሪዝም ዘርፍ ላይ አብረው ለመሥራት የሚያስችላቸው እንደሆነም ጠቅሰዋል፡፡ፕሬዚደንት ዶክተር ሙላቱ እንዳሉት ለበርካታ ዓመታት የቆየው የሁለቱ አገራት ግንኙነት አሁን በአዲስ ምዕራፍ ተጠናክሮ ይቀጥላል፡፡በአገሪቱ ባለው ምቹ ሁኔታ ተጠቅመው፤ በኃይል፣ በማዕድን፣ በእርሻ፣ በአይ ሲቲ እና ንግድ ዘርፎች የፖላንድ ባለሃብቶች ቢሰማሩ የመንግስት ድጋፍ አይለያቸውም ብለዋል፡፡ኢትዮጵያ የተባበሩት መንግስታት ድርጅት፣ የአፍሪካ ኢኮኖሚክ ኮሚሽን እና የአፍሪካ ህብረት መቀመጫ እንደመሆኗ፤ ፖላንድ በፀጥታው ምክር ቤት ተለዋጭ አባል ለመሆን በምታደርገው ጥረት ተሞክሮ የምትቀስምበትም ነው ሲሉ ፕሬዝደንት ዱዳ ገልፀዋል፡፡ 